<classify> INSPEKTA Jenerali wa Polisi IGP, Simon Sirro amewateua makamishna sita kuwa makamanda wa polisi na wengine watatu waliokuwa makamanda wa polisi mikoa mbalimbali wamepangiwa kazi nyingine.Sirro alisema jana jijini Dar es Salaam alipokuwa akizungumza na waandishi kuelezea mabadiliko hayo na uteuzi wa makamishna uliofanywa na Rais John Magufuli. Aliwataja walioteuliwa kuwa MaRPC kuwa ni Jonathan Shana kwenda Mkoa wa Arusha na Amon Kakwale kwenda mkoa wa Kipolisi Temeke jijini Dar es Salam.Pia Simon Maigwa kwenda mkoa wa Ruvuma, Salum Hamduni kwenda mkoa wa Njombe, Richard Abwao kwenda Shinyanga na Zuber Chembera kwenda mkoa wa Kipolisi Ilala jijini Dar es Salaam.Aliwataja makamishna waliokuwa maRPC ambao sasa wamepangiwa majukumu mengine kuwa ni Gemin Mushi aliyekuwa Ruvuma sasa anakuwa Mkufunzi Mkuu Chuo cha Polisi Moshi, Renata Mzinga aliyekuwa Njombe na Simon Haule aliyekuwa Shinyanga wanakwenda Makao Makuu Polisi jijini Dar es Salaam. Wakati huo huo aliwataja makamishna wawili ambao wamehamishiwa Wizara ya Mambo ya Ndani ya Nchi kuwa ni Albert Nyamhanga kutoka Kamishna wa Polisi Utawala na Menejimenti ya Utumishi pamoja na Nsato Marijani kutoka Kamishna wa Polisi Operesheni ya Mafunzo.Awali alisema Rais John Magufuli amefanya uteuzi na kuwapandisha vyeo baadhi ya maofisa wa polisi kuwa makamishna wa polisi ambao ni aliyekuwa Naibu Kamishna wa Polisi Charles Mkumbo ameteuliwa na kupandishwa cheo kuongoza Kamisheni ya Polisi Intelijensia ya Jinai.Pia Naibu Kamishna wa Polisi Liberatus Sabas ameteuliwa na kupandishwa cheo kuongoza Kamisheni ya Polisi Operesheni na Mafunzo na Naibu Kamishna wa Polisi Shaban Mlai ameteuliwa kuongoza Kamisheni ya Polisi Maabara ya Uchunguzi wa Kisayansi. Vile vile Naibu Kamishna wa Polisi Leonard Lwabuzala ameteuliwa kuongoza Kamisheni ya Polisi Fedha na Lojistiki.  <topic>: kitaifa 